b'\n_START_ARTICLE_\nProfesin\xc4\x97 bendrija\n_START_PARAGRAPH_\nProfesin\xc4\x97 bendrija - tam tikros arba tam tikr\xc5\xb3 profesij\xc5\xb3 asmen\xc5\xb3, galin\xc4\x8di\xc5\xb3 teikti paslaugas, susivienijimas. \xc4\xae bendrijas jungiasi advokatai (advokato pad\xc4\x97j\xc4\x97jai), architektai, mokes\xc4\x8di\xc5\xb3 patar\xc4\x97jai, auditoriai ir kit\xc5\xb3 laisv\xc5\xb3j\xc5\xb3 profesij\xc5\xb3 atstovai._NEWLINE_Profesin\xc4\x97 bendrija gali b\xc5\xabti profesin\xc4\x97s civilin\xc4\x97s atsakomyb\xc4\x97s privalomojo draudimo draud\xc4\x97jas. Profesine veikla galintys u\xc5\xbesiimti asmenys turi teis\xc4\x99 veikti \xc4\xafsteigdami privat\xc5\xb3j\xc4\xaf juridin\xc4\xaf asmen\xc4\xaf, kurio teisin\xc4\x97 forma yra profesin\xc4\x97 bendrija. Tokiu atveju profesin\xc4\x97 bendrija registruojama juridini\xc5\xb3 asmen\xc5\xb3 registre._NEWLINE_Profesin\xc4\x97s bendrijos dalyviu gali b\xc5\xabti tiek vienos, tiek ir skirting\xc5\xb3 profesij\xc5\xb3 asmenys. Kai kuriose valstyb\xc4\x97se nustatyta, kad jis gali b\xc5\xabti tik vienos profesin\xc4\x97s bendrijos dalyviu (pvz., Lietuvoje advokatas). Profesin\xc4\x97s bendrijos pavadinime nurodoma juridinio asmens teisin\xc4\x97 forma. U\xc5\xbe profesin\xc4\x97s bendrijos prievoles, nesusijusias su sutartimis d\xc4\x97l profesini\xc5\xb3 paslaug\xc5\xb3 teikimo, kai neu\xc5\xbetenka profesin\xc4\x97s bendrijos turto, bendrijos dalyviai savo turtu neatsako. U\xc5\xbe profesin\xc4\x97s bendrijos prievoles, atsiradusias pagal advokat\xc5\xb3 profesin\xc4\x97s bendrijos vardu sudarytas sutartis d\xc4\x97l profesini\xc5\xb3 paslaug\xc5\xb3 teikimo, kai joms \xc4\xafvykdyti neu\xc5\xbetenka profesin\xc4\x97s bendrijos turto, visu savo turtu atsako taprofesin\xc4\x97s bendrijos dalyvis, kuris teik\xc4\x97 profesines paslaugas. Jeigu n\xc4\x97ra ai\xc5\xa1ku, kuris i\xc5\xa1 asmen\xc5\xb3 teik\xc4\x97 paslaugas, arba jeigu jas teikia ne profesin\xc4\x97s bendrijos dalyvis, u\xc5\xbe prievoles pagal sutartis d\xc4\x97l paslaug\xc5\xb3 teikimo, kai joms \xc4\xafvykdyti neu\xc5\xbetenka profesin\xc4\x97s bendrijos turto, atsako visi jos dalyviai visu savo turtu proporcingai kiekvieno dalyvio reikalavimo teis\xc4\x97s \xc4\xaf profesin\xc4\x97s bendrijos turto dal\xc4\xaf dyd\xc5\xbeiui._NEWLINE_Gali b\xc5\xabti nustatomi profesin\xc4\x97s bendrijos veiklos apribojimai, kad, pvz., profesin\xc4\x97 bendrija negali verstis kita negu tik tam tikros profesijos paslaug\xc5\xb3 teikimas veikla. Profesin\xc4\x97s bendrijos vardu teisines paslaugas gali teikti atitinkami dalyviai. Sutartyje d\xc4\x97l paslaug\xc5\xb3 teikimo paprastai turi b\xc5\xabti nurodytas konkretus asmuo, kuris vykdys \xc5\xa1i\xc4\x85 sutart\xc4\xaf.\n_START_SECTION_\nProfesin\xc4\x97s bendrijos valdymas\n_START_PARAGRAPH_\nProfesin\xc4\x97 bendrija teises ir pareigas prisiima per savo dalyvius (partnerius), jei steigimo dokumente nenumatoma tur\xc4\x97ti bendrijos valdymo organ\xc4\x85. Profesin\xc4\x97s bendrijos valdymo organo nariais gali b\xc5\xabti tik atitinkam\xc5\xb3 profesij\xc5\xb3 asmenys. Bendrijos valdymo organas privalo u\xc5\xbetikrinti galimyb\xc4\x99 paslaugas teikian\xc4\x8diajam laikytis etikos reikalavim\xc5\xb3._NEWLINE_Jeigu veiklos sutartis pasibaigia, profesin\xc4\x97 bendrija jos dalyvi\xc5\xb3 sprendimu likviduojama. Jeigu visi profesin\xc4\x97s bendrijos dalyviai mir\xc4\x97, \xc4\xafp\xc4\x97dinis, kai palikimas pereina valstybei, privalo kreiptis \xc4\xaf palikimo atsiradimo vietos teism\xc4\x85 pra\xc5\xa1ydamas paskirti palikimo administratori\xc5\xb3. Palikimo administratorius priima sprendim\xc4\x85 toki\xc4\x85 profesin\xc4\x99 bendrij\xc4\x85 likviduoti ir atlieka likvidatoriaus funkcijas.'